નર્મદા ગુજરાતની ખરા અર્થમાં જીવાદોરી છે. નર્મદા ડેમ અને નદીમાં આ વર્ષે ઓછા પાણીની આવકથી નર્મદા આધારિત પીવાના પાણીની અને સિંચાઈ યોજનાને માઠી અસર થશે. સત્તાવાર આંકડા મુજબ નર્મદા ડેમ આધારિત ગુજરાતનાં ૯૪૯૦ ગામ અને ૧૭૩ શહેરોને પીવાનું પાણી પૂરું પાડવામાં આવી રહ્યું છે, જ્યારે ૧૦ લાખ જેટલા ખેડૂતોને સિંચાઈના પાણીનો લાભ આપવામાં આવી રહ્યો છે. આ ઉપરાંત ડેમ સાઈટ પર ૧૪પ૦ મેગોવોટની કેપેસિટી ધરાવતો હાઈડ્રો પાવર પ્લાન્ટ છે. આ વર્ષે મધ્ય પ્રદેશમાં ઓછા વરસાદથી નર્મદા નદીમાં પાણીની આવકમાં મોટી ઘટ પડતાં ગુજરાતમાં નર્મદા આધારિત યોજનાઓને મોટો ફટકો પડશે. ગુજરાતના સેંકડો ગામોને ઉનાળા પહેલાં નર્મદાના મળતાં પાણીમાં ઘટ મૂકવામાં આવશે પરિણામે લોકોને પાણીકાપ વહેલો સહન કરવાનો વારો આવશે. વીજ ઉત્પાદનને પણ અસર થશે.